苫廬
作者：曾丰
朝代：宋

paragraphs: 吾息乾坤之委氣，吾身父母之委蛻。
乾坤父母不易酬，身體髮膚可輕棄。
文學恨不隨父終，視七尺軀鴻毛同。
未容忘形禮制外，猶復假息苫廬中。
萬物莫移三載志，屋上有漏中無愧。
蛇容有識寧受欺，鶴固非凡豈容僞。
蛇爲仰向鶴俯臨，吾鄉人始知吾心。
朝譽未如鄉譽重，人知不似天知深。
外臺樂爲上其事，吾君吾相相與記。
非渥其恩奚以厲，占鵲卜燈言喜至。
兒孫殊不解吾意，以榮爲孝孝之細。